Aðalfundur Lífeyrissjóðs lækna Aldurstengdu réttindakerfi komið á Lífeyrissjóður lækna hélt fjölmennan aðalfund um miðjan apríl og var þar samþykkt að taka upp aldurstengt réttindakerfi . Samhliða því voru áunnin réttindi sjóðfélaga aukin um 45% . Báðar þessar samþykktir helgast af styrkri stöðu sjóðsins um þessar mundir en hrein eign hans jókst úr 8,9 milljörðum í 11,4 milljarða króna á síðasta ári . Raunávöxtun sjóðsins var á síðasta ári 16,4% en nafnávöxtun 22,4% . Síðustu fimm ár hefur raunávöxtun sjóðsins verið að jafnaði 10,4% á ári sem verður að teljast góður árangur . Tryggingafræðileg staða sjóðsins var sterk þegar úttekt var gerð á henni um síðustu áramót . Miðað við 3,5% raunávöxtun eru eignir sjóðsins 4,6 milljarðar umfram áfallnar skuldbindingar . Í ljósi þessarar góðu stöðu var ákveðið að taka upp aldurstengt réttindakerfi en það felur í sér að lífeyrisréttindi munu í framtíðinni ráðast af aldri sjóðfélaga þegar iðgjald er greitt en áður voru áunnin réttindi óháð aldri . Það þýðir í raun að iðgjald sem læknir greiðir í sjóðinn þegar hann er þrítugur veitir meiri réttindi en iðgjald sem hann greiðir um sextugt . Þetta helgast af því að fyrra iðgjaldið á eftir að standa á vöxtum í sjóðum allt að fjórum áratugum en hitt mun skemur . Í blöðum sem dreift var á fundinum eru talin upp helstu rökin fyrir þessari breytingu : o Afkoma lífeyrissjóðsins er óháð aldurssamsetningu sjóðfélaga . o Hver sjóðfélagi fær réttindi í hlutfalli við sparnaðartíma og tryggingalega áhættu . Enginn sjóðfélagi hagnast á kostnað annars . o Sjóðfélagar geta hætt fyrr að vinna án þess að missa af " verðmætustu " árunum . o Sjóðfélagar geta greitt viðbótariðgjald ( umfram 11% af launum ) til Lífeyrissjóðs lækna og þannig aukið lífeyrisréttindi sín í samtryggingarsjóði . o Hægt verður að úthluta eignum umfram skuldbindingar árlega til sjóðfélaga . Það verður ekki lengur þörf á að eiga varasjóð til að mæta breytingum á aldurssamsetningu sjóðfélaga . Við undirbúning þessara breytinga var skoðað hvaða áhrif þær hefðu fyrir einstaka aldurshópa innan sjóðsins og kom þá í ljós að elstu og yngstu sjóðfélagarnir hagnast á breytingunum . Sjóðfélagar á miðjum aldri hagnast minna vegna þess að þeir hafa þegar greitt í sjóð sem byggir á jöfnum réttindum hálfa starfsævina . Þess vegna var samþykkt að gera ráðstafanir til að jafna réttindin . Áunnin réttindi verða ekki skert en réttindi sjóðfélaga reiknuð eins og þeir hefðu greitt í aldurstengdan sjóð frá upphafi . Á aðalfundin var gerður góður rómur að þessum tillögum og þær samþykktar í miklu bróðerni . -ÞH